**“ТЭЭВЭР АЧЛАЛ” ХУВЬЦААТ КОМПАНИЙН 2018 ОНЫ**

**ҮЙЛ АЖИЛЛАГААНЫ ТАЙЛАН**

Өнгөрсөн хугацаанд тайлангийн хурлаас гадна ТУЗ-ийн хурлыг 2 удаа зарлан хуралдуулж компанийн үйл ажиллагааны цаг үеийн тайлан,ойрын зорилт, санхүүгийн болон компанийн нөхцөл байдлын талаар зарим асуудлуудыг авч хэлэлцэж холбогдох шийдвэрийг гаргаж ирсэн билээ.

Энэ удаагийн хуралд компанийн үйл ажиллагааны товч тайланг оруулж хэлэлцүүлж байна.

Тус компани нь өнгөрсөн 2018 онд удирдлагын багийн захиргааны нийт 7 ажилтаны бүрэлдэхүүнтэй, Улаанбаатар- Дархан Уул – Улаанбаатарын чиглэлд 24 том оврын автобус, Улаанбаатар – Дархан Уул—Улаанбаатарын чиглэлд 15 суудлын тэрэг , Улаанбаатар—Багануур – Улаанбаатарын чиглэлд 18 суудлын тэрэг, нийт 57 тээврийн хэрэгсэл, 60 мэргэшсэн жолоочтойгоор үйл ажиллагаагаа явуулж ирлээ.

2018 онд “ Тээвэр Ачлал “ Хувьцаат компанийн хамт олон Улаанбаатар – Дархан Уул – Улаанбаатарын чиглэлийн шугам замд 2’302 удаагийн рейсээр 134’638 зорчигч (Улаанбаатараас 72’715 зорчигч, Дархан-Уул аймгаас 61’923 зорчигч тээвэрлэж , зорчигч эргэлт 31'236'016 хүн / км ), Улаанбаатар – Багануур – Улаанбаатарын чиглэлд 4’437 удаагийн рейсээр 70'322 зорчигч (Улаанбаатараас 37’543 зорчигч, Багануур дүүргээс 32’779 зорчигч тээвэрлэж , зорчигч эргэлт 9’212’182 хүн/км ) нийт 204’960 иргэнд хот хоорондын зорчигч тээвэрлэлтийн үйлчилгээг үзүүлж“ АТҮТ”Т ТӨҮГ болон орон нутгийн төсөвт 136’087’892т өгрөгийн орлого оруулж , 1’846’442’008 ₮ -ийн борлуулалт хийсэн байна.

Зорчигч тээвэрлэлт бол тасралтгүй үйл ажиллагаа буюу өндөр хариуцлага, бэлэн байдал шаардсан, эрсдэл дагуулсан үйлчилгээнд тооцогдох ажил үйлчилгээ болохыг урд өмнө нь онцлон тэмдэглэж байсан. Хот хоорондын зорчигч тээвэрлэлтийн аюулгүй байдлыг хангах, иргэдийн ая тухтай нөхцлийг бүрдүүлэх зорилтын хүрээнд жолооч нарын ажлын хариуцлага, сахилга батыг дээшлүүлэх зорилгоор сар бүр нийт жолооч нарын хурлыг зохион байгуулах ажил уламжлал болсны дагуу хурдны асуудлыг тогтмол ярилцаж,хэлэлцүүлэх асуудлыг хэвшил болгосны зэрэгцээ шаардлагатай үед шуурхай хурал, цугларалтыг байнга зохион байгуулж ирлээ.

Өнгөрсөн хугацаанд сард 2-3 удаа хурал, цугларалтыг зарлан зохион байгуулж, хурд болон хуваарийн зөрчил гаргахгүй байх, тээврийн хэрэгслийн бүрэн бүтэн байдлыг рейс, шугам тутамд ханган ажиллах, хөдөлмөр хамгааллын санамжийг өгч ажиллаж байлаа.

Зорчигч тээвэрлэлтийн холбогдох стандарт, нормативийн дагуу компани өнгөрсөн онд мэргэжлийн автын инженер-механик хоёртойгоор үйл ажиллагаагаа явуулж ирлээ. Одоо манай буруун, зүүн чиглэлийн шугам замд тус бүр нэг хүн механик-инженер ажиллаж байгаа болно. Дээрх мэргэжлийн ажилтан нар нь тээврийн хэрэгсэл нэг бүр дээр хувийн хэрэг гарган бичилт хийн хөтөлж байна.

Компанийн зорчигч тээвэрлэлтийн үйл ажиллагааны дотоод, хяналт шалгалтын асуудлыг бид өмнө нь удаа дараа хэлэлцэж ярилцаж ирсэн бөгөөд үйл ажиллагааг нь улам эрчимжүүлэх үүднээс дотоод хяналт шалгалтын ажлын хэсгийн бүрэлдэхүүнийг өргөтгөж, ахлагчаар нь компанийн менежерийг томилж,ажиллах

журмыг гарган мөрдөн ажиллаж байна. Тус журмаар дотоод хяналт шалгалтын ажлын дүн мэдээг улирал тутам нэг удаа компанийн удирдлагын багийн хурлаар хэлэлцэж байхаар тогтсон болно.

Жолооч нарын сахилга бат, ажлын хариуцлагыг дээшлүүлэх, шугам замд явж байгаа тээврийн хэрэгслийн бүрэн бүтэн байдлыг хангах зорилгоор компанийн захирлын нэрэмжит үзлэгийг жилд 4 удаа , улирал тутамд компанийн өөрийн ил талбай, зогсоол дээр зохион байгуулж ирлээ .Энэ үзлэгт том оврын автобус болон хоёр талын такси үйлчилгээнд явдаг суудлын тээврийн хэрэгсэл бүгд нэг бүрчлэн хамрагдаж байгаа буюу эхний үзлэгийг дотоод хяналт шалгалтын ажлын хэсэг зохион байгуулалтын зохих түвшинд хийж явууллаа.

Уламжлалт ажлын хүрээнд АТҮТ-ийн чиглэл, удирдамжийн дагуу хот хоорондын зорчигч тээврийн үйлчилгээнд явж байгаа тээврийн хэрэгслийг жилд 4 удаа оношлогоонд оруулах асуудлыг ажил хэрэг болгон тухай бүрт нь бүх тээврийн хэрэгслийг 100 % бүрэн хамруулж байна.

2018 оны өвөлжилтийн бэлтгэл ажлыг хангах ажлын хүрээнд жолооч нарын хувийн бэлтгэлийг хангаж, 4-р улирлын тээврийн хэрэгслийн улирлын үйлчилгээг бүрэн хийж дуусган, хувийн хэрэгт тэмдэглэгээг хийж гүйцэтгэлээ.

Орон нутгийн автовокзал болох Дархан-Уул аймгийн тээврийн газар, Багануур дүүргийн тээвэр зохицуулалтын албатай уламжлалын дагуу харилцан уялдаа холбоотой ажиллаж, ажил үйлчилгээний талаар харилцан мэдээлэл солилцож, нягт холбоотой хамтран ажиллаж байна.

“Тээвэр Ачлал” Хувьцаат компани нь зорчигч тээвэрлэлтийн үйлчилгээний улсын стандарт, шаардлагыг биелүүлэн ажиллах зорилтыг эрхэмлэж, үйл ажиллагаандаа мөрдлөг болгон ажиллаж ирсэн билээ. Энэ ажлын хүрээнд манай компанийн хот хоорондын зорчигч тээвэрлэлтийн үйлчилгээний чанар, хүртээмжийг дээшлүүлэхэд оруулсан хувь нэмрийг өндрөөр үнэлж, өнгөрсөн 2018 том оврын автобусны жолооч Г.Батсайханыг Монгол улсын төрийн дээд одон “ Алтан гадас “ -аар , Б.Бүдбаатарыг “ Хөдөлмөрийн хүндэт медал “ -аар шагнуулахаар тодорхойлж шагналыг гардуулж өгсөн сайхан үйл явдал болсныг энд онцлон тэмдэглэхэд таатай байна. Ажлын энэ амжилт, үзүүлэлт нь манай компанийн төлөөлөн удирдах зөвлөл, түүний удирдлага, хамт олны мөн нийт бие бүрэлдэхүүний хамтын хүчин чармайлтын үр дүн гэж үзэж байна.

Автотээврийн үндэсний төвөөс хот хоорондын зорчигч тээвэрлэлтийн компани, аж ахуйн нэгжтэй гэрээг шинэчлэн хийх ажлын хүрээнд “ Хот хоорондын тээвэр эрхлэгчдийн холбоо” ТББ, тэргүүлэгч аж ахуйн нэгж компаниудын санал, шаардлагын дагуу тээвэр гүйцэтгүүлэх гэрээг 5 жилийн хугацаатай хийсэн болно.

2018 онд хамтран ажиллах хүрээгээ өргөжүүлэн БНСУ-ын “ Котра “ байгууллагаар дамжуулан “ UBE Motors Co.LTD “ компанитай хамтын ажиллагааны гэрээнд гарын үсэг зурсан нь манай үйл ажиллагааны томоохон дэвшил болж байнгын харилцаатай боллоо.

2018 оны хийх ажлын төлөвлөгөөнд тусгасны дагуу компани өөрийн гэсэн өмчлөлийн автобустай болох зорилтыг дэвшүүлэн 5-р сард “ Зорилтот төсөл “ бичиж Жижиг дунд үйлдвэрлэлийг хөгжүүлэх сангаас зээл авсаны хүчинд хамтын ажиллагаатай дээрхи компаниар дамжуулан 7, 8-р сард шат дараалалтайгаар БНСУ-аас 5 ширхэг автобус оруулж ирсэнээр төслийн эхний үе шат амжилттай хэрэгжсэн гэж үзэж байна.

Компанийн үндсэн үйл ажиллагаа болох хот хоорондын зорчигч тээвэрлэлтийн ажил үйлчилгээг өргөтгөх, том оврын автобусны парк шинэчлэлтийг үе шаттайгаар хийх,ингэснээр тодорхой хуримтлалыг бий болгох зорилтыг тавин ажиллаж ирлээ. Энэ ажлын хүрээнд компанийн удирдлага, ТУЗ-ийн дэмжлэгтэйгээр өнгөрсөн онд 5 автобусыг Солонгос улсаас оруулж ирэн , “ нэг ширхэг автобусыг урьдчилгаа 50 %-ийг бэлнээр төлж гэрээ ёсоор 2 сарын хугацаанд зах зээлийн жишиг үнээр борлуулан компанид бага ч гэсэн хэмжээний ашиг оруулан хуримтлалыг бий болгосон.

Хөрөнгө оруулалтыг тодорхой зорилтот үйл ажиллагаанд хийсэн буюу ажлын аргагүй нөхцөл байдал, шаардлагын улмаас зарим бусад үйл ажиллагаанд зарцуулж байсан тохиолдлын улмаас зарим үлдэгдэл төлбөр, тооцоо гарч байсныг үгүйсгэх аргагүйг энд тэмдэглэж байна. Өөрсдийн боломж, бололцоог түшиглэн санхүүгийн зохих хэмжээний хуримтлалыг бий болгосноор дээрхи үлдэгдэл төлбөрийг хуваарийн дагуу барагдуулж байгаа болно. Өнөөдрийн байдлаар компани “ МТ—Сонгинохайрхан “ ХХК-д 29’500’000 ₮ -ийн өртөй байна.

Өнгөрсөн 2018 оны компанийн санхүүгийн үйл ажиллагаанд хөндлөнгийн аудитын шалгалтыг “ Найдвар Од Аудит“ ХХК-аар хийлгүүлж, шалгалтын дүнг компанийн хувьцаа эзэмшигчдийн хурлаар хэлэлцүүлж байна. Хувьцаа эзэмшигчдийн хуралд нэгж хувьцааны дийлэнхи хувьцаа эзэмшигчид биеэр оролцож хурал нийт саналын үнэмлэхүй олонхи хувьтайгаар хүчин төгөлдөр боллоо гэж үзэж байна.

Урьд өмнө бид байнга ярьж, хэлэлцэж байсанчлан аливаа аж ахуйн нэгж, компанийн гол зорилго бол ашгийн төлөө үйл ажиллагаа билээ. Энэ асуудалд компанийн удирдлага, ТУЗ-ийн зүгээс онцгой анхаарч, санхүүгийн бодитой тус дэмжлэг, дорвитой хөрөнгө оруулалтыг ч хийж ирснийг онцлон тэмдэглэж байна.

Компанийн санхүүгийн төлөв байдал, нөхцлийн талаар удирдлагын болон ТУЗ-ийн хурлын түвшинд тогтмол ярилцаж, хэлэлцэж байна.

Явуулж ирсэн ажил үйлчилгээний байдалд дүн шинжилгээ хийж, тооцоо судалгаа гарган, зарим хувилбар, шийдлийг өнгөрсөн хугацаанд гарган хэрэгжүүлж ирсэн билээ.

Компанийн үндсэн үйл ажиллагаа болох зорчигч тээвэрлэлтийн ажил үйлчилгээ “нэмэх бус“ үзүүлэлттэй явж байгаа нь одоогоор бодит байдал. Шугам үйлчилгээний санхүүгийн байдлыг өөрчлөх, чадавхийг нэмэгдүүлэх боломж гарц нь зөвхөн дотоод нөхцөл байдлаас бус бас зарим талаараа гадны хүчин зүйлээс шууд болон шууд бусаар хамаарч байгааг анзаарч байгаа болно.

2018 оны зорчигч тээвэрлэлтийн үйлчилгээ үзүүлсэн нийт иргэдийн тоо 2017 оныхтой харьцуулахад 9340 пунктээр өссөн үзүүлэлт гарч байгаа юм.

|  |  |  |  |  |  |  |  |
| --- | --- | --- | --- | --- | --- | --- | --- |
| **д/д** | **он** | **Тээсэн зорчигч** | **Том хүн** | **хүүхэд** | **Б/орлого** | **АТҮТ-д** | **Нийт Б/О** |
| **1** | **2017** | **195620** | **188462** | **7158** | **167700376** | **121402924** | **1700403300** |
| **2** | **2018** | **204960** | **195584** | **9376** | **1846442008** | **136870892** | **1982529900** |

Энэхүү тоон үзүлэлтээс харахад нийт борлуулалтын орлого өсөхийн хирээр “Автотээврийн Үндэсний Төв “ ТӨУҮГ болон орон нутагт орох орлогын хэмжээ өсч байгаа хэдий ч холбогдох байгууллагуудаас хот хоорондын зорчигч тээвэрлэлтийн үйлчилгээ үзүлэгч аж ахуйн нэгжүүдэд үзүүлэх дэмжлэг , туслалцаа муудсаар байгааг тэмдэглэн хэлэх нь зүйтэй .Энд нэгэн зүйлийг тодотгон ярих нь зүйтэй болов уу гэж бодож байна.Бидний байнга хэлж ярьж байгаагаар эдийн засгийн хямрал, доголдлоос үүдээд хүн, зорчигч урсгал хэдий багассан ч хот хооронд зорчих эрэлт хэрэгцээ бол нөгөө талдаа бас байсаар байгааг олж харах хэрэгтэй байгаа юм. Энд хууль бус тээвэрлэлтийн сөрөг нөлөөг дурдахгүй байхын аргагүй. Энэ бол зорчигч тээвэрлэлтийн аж ахуйн нэгж, компани бүрийн тулгамдсан асуудал байсаар ирсэн, одоо ч хэвээрээ байгаа. Хулгайн тээвэрлэлтийг дорвитой хэмжээгээр багасгаж чадах юм бол зорчигч эргэлт зохих хэмжээгээр нэмэгдэх боломжтой. ЗТЯ бодлогын хэмжээнд, АТҮТ бодитой үйл ажиллагаагаараа энэ асуудлыг дорвитой анхаарч үзмээр байгаа юм. Түүнээс биш хүн зорчихоо, явахаа больчихсон зүйл огт байхгүй. Дээр хэлсэнчлэн хүмүүсийн , иргэдийн эрэлт хэрэгцээ байна, гагцхүү сууж явах обьект дээрээ, тээврийн хэрэгсэл дээрээ очиж чадахгүй байдал анзаарагдаад байгаа юм.

Дээрхи асуудлаар бид өөрийн талаас, түүнчлэн ХХТЭХ ( ТББ )-ийн хэмжээнд ч байнга хандаж, хэлж ярьж байгаа болно. АТҮТ-ийн улсын байцаагчдын эрх хэм хэмжээ, эрхийг хязгаарласнаас энэ хүмүүсийн үйл ажиллагаа үр дүнгээ өгөхгүй байгаа болно. Компанийн хувьд компанийн санаачлагын дагуу жолооч нарынхаа хүч, бололцоог ашиглан, өөрсдийн зохион байгуулалтын хэмжээнд зорчигчдын тоог нэмэх, суудал ашиглалтыг сайжруулах арга хэмжээг шат дараатай авч хэрэгжүүлэхийг зорьж ажиллаж байна.

Өнөөгийн нөхцөлд компанийн дотоод нөөцийн тухайд жолооч нарын зөв хандлага, ажил хөдөлмөрийнх нь зүтгэл, сэтгэлийн үр дүнд тэдэнтэй санхүүгийн харилцан ашигтай түншлэлийг бий болгох асуудал байнга яригдаж байгааг бид өмнө нь нэг бус удаа ярьж байсан. Хэдийгээр энэ асуудал амаргүй байгаа ч зарим талаар зөвшилцөлд хүрч бага ч гэсэн нааштай байдал бий болж тодорхой шийдэлд хүрч байгааг тооцох хэрэгтэй.Тээврийн салбар “ онцгой “ салбарт тооцогдох төдийгүй тэнд ажиллаж байгаа жолооч нарын сэтгэхүй, хандлага ч “ онцлог “ гэдгийг ажил, практикаас олж харж байна.

Зах зээлийн нийгэм эдийн засгийн харилцааг сонгосон аливаа улс орны хөгжлийн тулгуур нь бизнес, баялаг бүтээгчдийн салбар байдаг. Улс орны маань хөгжил өнөөгийн амаргүй сорилтыг туулаж байгаа цаг үед бид нэг баг хамт олон болон ажил үйлсээ явуулж байгаа билээ. Хүн бүр эрхэлсэн ажилдаа хариуцлагатай, дор дорноо хичээн зүтгэх аваас бид аливаа саад бэрхшээлийг даван гарч чадна.

Энэ зарчим ч та бид бүгдийн эрхэмлэдэг зүйл, энэний төлөө бид харилцан итгэлцэл үнэмшил дээр, бие биеэ ойлгон дэмжиж хамтран ажиллаж байгаа билээ.Энэ тухай ч бид байнга ярилцаж, хэлэлцэж ирсэн уламжлалтай.

Дээрхи тайлантай холбогдуулан та бүхнийг санал, бодлоо нээлттэй илэрхийлэхийг хүсч байна.

Анхаарал тавьсанд баярлалаа.

**“ ТЭЭВЭР АЧЛАЛ” ХУВЬЦААТ КОМПАНИЙН 2018 ОНД**

**ЗОРЧИГЧ ТЭЭВЭРЛЭЛТИЙН ҮЙЛ АЖИЛЛАГАА**

**ХИЙЖ ГҮЙЦЭТГЭСЭН ТООН БАРИМТ.**

2018 оны эхний улиралд Улаабаатар – Дархан Уул – Улаанбаатар чиглэлийн шугам замд давхардсах тоогоор 1205 удаагийн рейсээр 31’734зорчигч (Улаанбаатараас 18’118 зорчигч , Дархан Уул аймгаас 13’616 зорчигч тээвэрлэж, зорчигч эргэлт 7’489’224 хүн/км) , Улаанбаатар – Багануур – Улаанбаатар чиглэлд 1109 удаагийн рейсээр 17'342 зорчигч (Улаанбаатараас 9'442 зорчигч ,Багануур дүүргээс 7’900 зорчигч тээвэрлэж,зорчигч эргэлт 2’271’802 хүн/км ) нийт **49’076**  иргэдэд үйлчилснээр “ АТҮТ “ ТӨҮГ– т 17’501’620 төгрөг , Дархан уул аймгийн “ АТҮТ “ -д 10’150’600 төгрөгийн , Багануур дүүргийн орон нутгийн төсөвт 3’235’960 төгрөгийн орлого оруулсан байна.

Хоёрдугаар улиралын байдлаар нийт **51’951** зорчигчдод үйлчилсэн байна. Улаанбаатар – Дархан Уул аймгийн шугам замд давхардсан тоогоор 1253 удаагийн рейсээр 19’860 зорчигч ( том хүн – 18'937 , хүүхэд - 923 ) , Дархан Уул аймгаас 1129 рейсээр 15’142 зорчигч ( том хүн – 14’234, хүүхэд – 908 ) нийт 35'002зорчигч тээвэрлэж, зорчигч эргэлт 8'120'464 хүн/км, Улаанбаатар – Багануур – Улаанбаатарын чиглэлд давхардсан тоогоор 1’114 рейсээр 16’863 ( том хүн – 16’396 хүүхэд - 467 ) зорчигч тээвэрлэж 2’209’053 хүн/км ажил үйлчилгээг гүйцэтгэсэн байна.

Гуравдугаар улиралд Улаанбаатар – Дархан Уул аймгийн чиглэлийн шугам замд 1'289 удаагийн рейсээр 22’698 зорчигч (том хүн - 21'306 , хүүхэд - 1'392 ) Дархан Уул аймгаас – Улаанбаатар хот руу 1'129 рейсээр 17'414 зорчигч ( том хүн – 16'338 хүүхэд - 1'076) нийт 40'112 зорчигч тээвэрлэж, зорчигч эргэлт 9'305'984 хүн/км , Улаанбаатар – Багануур – Улаанбаатарын чиглэлд давхардсан тоогоор 1'103 удаагийн рейсээр 16'024 зорчигч (Улаанбаатараас 8'650 зорчигч ,Багануур дүүргээс 7'374 ) зорчигч тээвэрлэж,зорчигч эргэлт 2’099'144 хүн/км нийт **56'743** иргэдэд үйлчилсэн байна.

2018 онд манай хамт олон нийт дүнгээр 204’960 (том хүн 195’584 , хүүхэд—9’376 ) зорчигчд хот хоорондын шугам замын үйлчилгээ үзүүлэн “ АТҮТ”Т ТӨҮГ-т 136’087’892т өгрөгийн орлого оруулж , 1’846’442’008 ₮ -ийн борлуулалт хийсэн байна.

.

Өөрийн өмчлөлийн тээврийн хэрэгсэл – автобустай болох талаар ТУЗ-ийн хурлаар хэлэлцэж “ Зорилтот төсөл “ -ийн эхний үе шатыг амжилттай хэрэгжүүлснээр парк шинэчлэлтийн хөрөнгө оруулалтыг хийж (350’000’000 ₮ - Гурван зуун тавин сая төгрөг ) - 5 автобусыг Солонгос улсаас оруулж ирлээ..

Уг нь бид анх төлөвлөхдөө хөрөнгө оруулалтын зээлийг 5 жилийн гэрээ байгуулан, эхний нэг жил зээлийн хүү төлөх , хоёр дахь жилээс эхлэн үндсэн зээлийг хүүгийн хамтаар төлөх ,өөрийн өмчлөлийн автобусыг шугам замд явуулахаар тооцсон боловч улс төрийн нөхцөл байдлаас болж төсөл маань цаашид хэрэгжих боломжгүй болсныг энд цохон тэмдэглэх нь зүйтэй болов уу...Ажил үйлчилгээний хураамжийг нэмэх хэд хэдэн хувилбар байгааг бид өмнөх хурал дээр тодорхой ярилцаж байсан билээ.Жолооч нартай компанийн талаас санхүүгийн хувьд харилцан ашигтай түншлэлийн хэлбэрээр ажиллах асуудлыг байнга ярьж, хэлж байсны дүнд дээрхи асуудлыг амаргүй нөхцөл байдалд хэлэлцэж зарим

шийдлийг гаргасан. Асуудлыг жолооч нартай хэд хэдэн удаа ярилцаж зөвшилцсөний дүнд тээвэр зохицуулалтын ажил үйлчилгээний тогтмол ( 50’000 ₮ ) хураамжийг хуучин хэвээр нь үлдээж, харин олсон орлогоос 2 хувийг хөрөнгө оруулалт хэлбэрээр авах шийдэлд хүрсэн болно.. Бид зөвхөн том оврын автобусны хураамжийг хөндөөд зогсохгүй Багануур , Дархан Уул чиглэлийн такси, ажил үйлчилгээний хураамжийг энэ чиглэлийн жолооч нартай ярилцаж, зөвшилцсөнөөр мөн тусад нь тооцож авдаг болсон болно.Өнөөдөр өөрийн хамт олны хүрээнд, ТУЗ-ийн хэмжээнд асуудлыг ярьж байгаа учраас,дээрхи санхүүгийн дотоод хуримтлалыг бий болгосноор компанид үүссэн зарим үлдэгдэл төлбөрийг барагдуулахад болон аж ахуйн зарим ажилд зарцуулсан болно.

Аливаа ажлыг зохион байгуулалттай, хариуцлагын зарчимд тулгуурлан явуулдаг байх ёстой.Тээврийн салбарт энэ асуудал дахин дахин тавигдах учиртай.

Жолооч нарын ажлын хариуцлагыг өндөржүүлэх үүднээс тогтсон уламжлалын дагуу сард 1-2 удаа хурал зарлан,хурд болон хуваарийн зөрчил гаргахгүй байх , тээврийн хэрэгслийн бүрэн бүтэн байдлыг рейс тутамд хангаж ажиллах хөдөлмөр хамгааллын санамжийг өгч ажиллаж байна.

Шугам замд дамжин өнгөрөх товчоо , постуудад байнга бүртгүүлж , тийзгүй зорчигч тээвэрлэхгүй байхыг үүрэгжүүлэн ажиллаж байгаа болно .

Гэрээний үүргээ зохих ёсоор биелүүлээгүй , хуваарийн зөрчил гаргасан ,хурд хэтрүүлсэн , ажлын хариуцлага алдсан жолооч нарт тухай бүрт нь хариуцлага тооцож , 3 жолоочийг шугам замд явах хуваариас 2 сарын хугацаанд хасч сахилгын шийтгэл ноогдуулсан байх бөгөөд энэ талаар холбогдох удирдах байгууллагад тухай бүрд нь албан тоотоор мэдэгдсэн болно .

Авто Тээврийн Үндэсний Төвөөс явуулж байгаа бодлогын хүрээнд хот хоорондын зорчигч тээврийн үйлчилгээнд явж байгаа тээврийн хэрэгсэлийг жилд 4 удаа оношлогоонд оруулах асуудлыг дэмжин, 9-р сарын 23-аас 30-ны хооронд төлөвлөгөөт оношлогоонд компанийн бүх тээврийн хэргэслийг графикийн дагуу оношлогоонд 100 хувь хамрууллаа.

Авто Тээврийн Үндэсний Төвөөс 8-р сарын 14-ны өдрийн 3/1425 албан тоот бичгийн дагуу “ Өвөлжилтийн бэлтгэл ажлыг хангах” арга хэмжээг авч хийж хэрэгжүүлэх ажлын тайлан төлөвлөгөөг гарган, заасан хугацааны дагуу тус газар хүргүүлсэн бөгөөд, 9-р сарын 29-ний өдөр компанийн өвөлжилтийн бэлтгэлийг шалгууллаа.

Орон нутгийн авто вокзал болох Дархан – Уул аймгийн Тээврийн газар,Багануур дүүргийн тээвэр зохицуулалтын албатай харилцан уялдаа холбоотой ажиллаж, ажил үйлчилгээний талаар харилцан мэдээлэл солилцож нягт холбоотой хамтран ажиллаж байна.

Хариуцлагын тухай асуудлыг бид байнга анхааран ажиллахыг зорьж байгаа.